**Pravidlá dištančnej formy vyučovania**

Počas trvania pandémie ochorenia COVID-19 musíme rešpektovať, že v prípade rozhodnutia Úradu verejného zdravotníctva o uzatvorení školy, bude vzdelávanie prebiehať dištančnou formou. Dištančná forma vzdelávania žiakov školy prebieha prostredníctvom elektronickej komunikácie s vyučujúcimi nasledujúcimi formami:

* online vyučovacie hodiny,
* prostredníctvom portálu EduPage
* prostredníctvom mailovej, príp. telefonickej komunikácie.

Triedny učiteľ zistí podľa ankety v Edupage, ktorí žiaci nemajú možnosť technického pripojenia z domu a overí možnosti spolupráce cez EduPage. Online hodiny sa budú organizovať podľa upraveného rozvrhu triedy.

Učitelia jednotlivých predmetov budú zadávať žiakom úlohy v čase od 8:00 do 14:00 hod. v primeranom rozsahu a primeranej náročnosti s určením presného termínu na preštudovanie/vypracovanie:

* nové učivo na samoštúdium (napr. študijné texty, prezentácie, …),
* úlohy na precvičenie učiva (pracovné listy, doplňovačky, …),
* zadania na overenie pochopenia učiva (testy, previerky, …),
* projekty na samostatnú prácu,
* iné (video, audio nahrávka a pod.).

Každý učiteľ pošle žiakom naraz učebný materiál v rozsahu, ktorý zodpovedá týždennej dotácii predmetu (s výnimkou hlavných predmetov SJL a MAT). Žiakom je potrebné dať na vypracovanie zadaných úloh dostatočný čas. Učiteľ dodržuje požiadavku primeranosti.

**Pre žiakov z toho vyplývajú nasledujúce povinnosti:**

1. Pravidelne sleduješ EduPage, alebo Clasroom (po dohode s učiteľom), kam Ti jednotliví učitelia posielajú pokyny k dištančnému vzdelávaniu a link na online vyučovanie.

2. Online vyučovacie hodiny budú prebiehať v presnom časovom intervale podľa upraveného rozvrhu. Zmenu môže vykonať len učiteľ príslušného predmetu po vzájomnej dohode.

3. Online vyučovacie hodiny **sú pre Teba povinné**. Svoju neprítomnosť musí Tvoj rodič (zákonný zástupca) ospravedlniť danému vyučujúcemu, alebo triednemu učiteľovi.

4. Na online hodinách pozorne počúvaš výklad vyučujúceho a aktívne pracuješ.

5. Vypracované úlohy, testy posielaš svojmu vyučujúcemu počas vyučovacích dní podľa pokynov vyučujúcich.

6. V prípade neúčasti na online hodine, nepredloženia zadávaných úloh dohodnutým spôsobom a do stanoveného termínu vyučujúcemu daného predmetu, zaznamenáva učiteľ Tvoju absenciu do elektronickej triednej knihy a môže rozhodnúť o neospravedlnenej hodine.

**Pre zákonného zástupcu žiaka z toho vyplývajú nasledujúce povinnosti:**

1. Pravidelne sleduje EduPage, resp. stránku školy a riadi sa aktuálnymi pokynmi školy.

2. Dohliada a zodpovedá, aby sa žiak prihlasoval na online hodiny v stanovenom čase a svedomito vypracovával úlohy, ktoré má od učiteľov nariadené.

3. Ak bude žiak na online hodine neprítomný a vopred sa vyučujúcemu neospravedlnil, jeho absenciu je rodič povinný nahlásiť a zdôvodniť ako pri prezenčnej forme vyučovania (viac ako 5 prac. dní ospravedlnenkou od lekára).

4. V prípade, ak sa žiak nebude zúčastňovať povinných online hodín, nebude si plniť svoje povinnosti vo forme zasielania domácich úloh, projektov, cvičení, môže učiteľ rozhodnúť o neospravedlnenej hodine, príp. o nedostatočnej známke.